b'\n_START_ARTICLE_\nDelovni odnosi\n_START_PARAGRAPH_\nDelovni odnosi so edinstveni medosebni odnosi, ki se razvijejo na delovnem mestu. Kvalitetni medosebni odnosi na delovnem mestu so klju\xc4\x8dnega pomena za produktivnost in uspe\xc5\xa1nost organizacije ter zadovoljstvo zaposlenih. Spodbujajo pripadnost delovni organizaciji in so pomemben motivacijski dejavnik za delo._NEWLINE_Za razvijanje in ohranjanje dobrih in u\xc4\x8dinkovitih odnosov na delovnem mestu je potrebno obvladati temeljne spretnosti komunikacije, medsebojnega poznavanja in zaupanja, medsebojnega sprejemanja in potrjevanja ter konstruktivnega re\xc5\xa1evanja konfliktov. K dobrim medosebnim odnosom na delovnem mestu prispevajo priznavanje razli\xc4\x8dnosti, vzajemnost in sodelovalnost, omogo\xc4\x8danje osebnega izra\xc5\xbeanja, dajanje in sprejemanje konstruktivnih povratnih informacij ter odsotnost vsiljevanja, nadlegovanja in zlorabe drugega _NEWLINE_Lo\xc4\x8dimo med institucionalnim in sponatnim na\xc4\x8dinom oblikovanja odnosov na delovnem mestu. Institucionalni na\xc4\x8din je temeljni na\xc4\x8din oblikovanja delovnih odnosov. Ljudje vstopajo v dolo\xc4\x8deno delovno okolje, kjer se \xc5\xbee nahajajo \xc4\x8dlani, ki opravljajo svoje poslovne in delovne naloge. S samim vstopom v to delovno okolje se oblikujejo odnosi. K tem odnosom pa se \xc5\xa1tejejo dol\xc5\xbenosti, pravice ter odgovornost pri delu zaposlenega. V spontani obliki pa delovni odnosi izvirajo iz osebnih vpra\xc5\xa1anj in te\xc5\xbeav posameznika. Na tak na\xc4\x8din se oblikujejo medosebni odnosi med posamezniki, ki nastajajo v bolj neformalno obliki. Primer takega na\xc4\x8dina povezovanja med zaposlenimi je recimo dru\xc5\xbeenje med malico ali odmori.'